Iulian Fota: Declarația lui Medvedev că "românii nu sunt o națiune" este un atentat la identitatea noastră națională
Data actualizării: Data publicării:
Fostul consilier prezidențial Iulian Fota a criticat la Digi24 afirmațiile lui Dmitri Medvedev, vicepreședintele Consiliului rus de securitate, care a spus că "românii nu sunt o națiune, ci un mod de viață" și că în niciun caz România nu își va primi tezaurul înapoi.
"Faptul că nu suntem un popor – e cea mai gravă afirmație a lui Medvedev", a spus Fota la emisiunea LIVE cu Rotaru și Kiss.
El a amintit și de declarațiile purtătoarei de cuvânt a MAE rus, Maria Zaharova, care a spus că "de fapt limba română e limba moldoveană".
"Ăsta e deja un atentat la identitatea noastră națională", a subliniat Fota.
El a spus, pe de altă parte, că partidele antieuropene din România vor avea o problemă în urma acestor declarații.
"Asta o să aibă implicații mari în politica internă, pentru că noi avem formațiuni extremiste care vor un viitor de aur pentru România și care, atacând Occidentul, susțin că așa va fi bine pentru România. Oamenii ăștia acum au o problemă cât casa pentru că, atacând Occidentul, ne trimit în brațele unora care ne neagă ca și popor. Păi unde e patriotismul tău, când tu pledezi în favoarea unora care ne desființează pe noi, ca popor?", a spus Fota.
Declarațiile sale vin după ce Dmitri Medvedev a spus că "românii nu sunt o națiune, ci un mod de viață".
El a adăugat că România nu va primi nimic de la Rusia și că rezoluția adoptată de Parlamentul European privind returnarea tezaurului nu va avea niciun efect la Moscova.
"N-am ce să spun în rusă, pot doar să-i trimit... Rezumând, duceți-vă la dracu", a spus el referindu-se la români.